text: Internettet er bedst i Region Syddanmark
  28 maj 2017 kl. 06.05
  Vil du streame film og surfe på nettet, skal du komme til Region Syddanmark. Her er bredbånddækningen bedre end i resten af landet. 
  88 pct. af de danske husstande og virksomheder har adgang til hurtigt bredbånd - mindst 100/30 Mbit/s. Men det er altså Region Syddanmark, der er bedst dækket ind. Regionen topper listen over hurtigt bredbånd med en dækning på hele 92 pct.
  Men der er også store regionale forskelle. Region Sjælland har med 77 procent den laveste dækningsprocent.
  Energi- forsyning- og klimaminister, Lars Christian Lilleholt (V), mener, at en hurtig bredbåndshastighed er afgørende for bosætning og mulighederne for at drive virksomhed. 
  Derfor har regeringen også sat initiativer i gang, som skal skubbe på udviklingen.
  Først og fremmest er der etableret en bredbåndspulje, og man har givet mulighed for realkreditfinansiering.
  Samtidig er der mulighed for at bruge boligjobordningen, når man skal have lagt bredbånd ind i sit hus.
  Ser man på hele landet over ét, er dækningsprocenten for de hurtige bredbåndsforbindelser steget fra 82 til 88 procent.
  En del af stigningen skyldes dog en ny opgørelsesmetode, hvor tomme erhvervsbygninger er taget ud af regnestykket.
  
  